钦定古今图书集成/明伦汇编/官常典/第194卷 > 王球
## 钦定古今图书集成/明伦汇编/官常典/第194卷 > 王球

按《宋书》本传，“球字倩玉，琅邪临沂人，太常惠从父弟
也。父谧，司徒。球少与惠齐名，美容止。除著作佐郎，不
拜。寻除琅邪王大司马行参军，转主簿，豫章公世子
中军功曹。宋国初建，拜世子中舍人。高祖受命，仍为
太子中舍人、宜都王友，转谘议参军，以疾去职。元嘉
四年，起为义兴太守。从兄弘为扬州，服亲不得相临”，
加宣威将军，在郡有宽惠之美。徙太子右卫率。入为侍中，领冠军将军，又领本州大中正，徙中书令，侍中
如故。迁吏部尚书。球公子简贵，素不交游，筵席虚静，
门无异客。尚书仆射殷景仁、领军刘湛并执重权，倾
动内外。球虽通家姻戚，未尝往来，颇好文义，唯与琅
邪颜并之相善。居选职，接客甚希，不视求官书疏，而
铨衡有序，朝野称之。本多羸疾，屡自陈解。迁光禄大
夫，加金章紫绶，领卢陵王师。兄子履，进利为行，深结
刘湛委诚。大将军、彭城王义康与刘斌、孔引季等并
有异志，球每训厉不纳。自大将军从事中郎，转太子
中庶子，流涕诉义康不愿违离，以此复为从事中郎，
太祖甚衔之。及湛诛之夕，履徒跣告球，球命为取履，
先温酒与之，谓曰：“常日语汝何如？”履怖惧不得答。球
徐曰：“阿父在，汝亦何忧。”命左右扶即还斋，上以球故，
履得免死，废于家。十七年，球复为太子詹事，大夫、王
师如故。未拜，会殷景仁卒，因除尚书仆射，王师如故。
素有脚疾，录尚书江夏王义恭谓尚书何尚之曰：“当
今乏才，群下宜加戮力，而王球放恣如此，恐宜以法
纠之。”尚之曰：“球有素尚，加又多疾，应以淡退求之，未
可以文案索也。”犹坐白衣领职。时群臣召见，多不即
前，卑疏者或至数十日，大臣亦有十馀日不被见者，
唯球辄去，未尝肯停。十八年，卒，时年四十九。追赠特
进、金紫光禄大夫，加散骑常侍。无子，从孙奂为后。大
明末，吴兴太守。